Γ.Σ. Καλλιθέα

Ο **Γυμναστικός Σύλλογος Καλλιθέα** είναι ελληνικό αθλητικό σωματείο το οποίο εδρεύει στην Καλλιθέα Αττικής. Ιδρύθηκε στις 18 Αυγούστου 1966 από τη συγχώνευση των ομάδων Έσπερος (1943), Ηρακλής (1949), Αθλητική Ένωση Καλλιθέας (1947), Καλλιθαϊκός (1926) και Πυρσός. Χρώματα του συλλόγου είναι το μπλε και το λευκό και έμβλημά του μία ασπίδα αρχαίου Έλληνα πολεμιστή και 5 κόκκινα αστέρια σε διαγώνια παράταξη. 

Εκτός από το τμήμα ποδοσφαίρου, από το 1985 διατηρεί επίσης τμήματα ενόργανης γυμναστικής και στίβου ενώ το 2020 εντάχθηκε και στον ηλεκτρονικό αθλητισμό (e-Sports).

## Ιστορία
Από τον Σεπτέμβριο του 1926 υπάρχουν αναφορές λειτουργίας ανεπίσημων ποδοσφαιρικών ομάδων της Καλλιθέας, με ονόματα παρόμοια (ή και ταυτόσημα) με εκείνα των ποδοσφαιρικών σωματείων που λειτούργησαν αργότερα επισήμως. Έτσι στις 12 Σεπτεμβρίου 1926 κάποιος Φοίνικας Καλλιθέας μετέβη στο Φάληρο, όπου αγωνίστηκε με τον τοπικό «Όμιλο», από τον οποίο ηττήθηκε με 2-0. Επίσης στις 12 και 26 Σεπτεμβρίου αναφέρονται αγώνες και άλλων ομάδων της περιοχής:Εις το εν Φαλήρω γήπεδον της **«Αθλητικής Ενώσεως Τζιτζιφιών»** εγένετο την προπαρελθούσαν Κυριακήν ο ποδοσφαιρικός αγών μεταξύ των ομάδων «ΑΕ Τζιτζιφιών» και «Ένωσις Συνοικισμού Περιστερίου». Νικήτρια ανεδείχθη η πρώτη με τέρματα 4-0... Εις το γήπεδον της **Εσπερίας** συναντήθηκαν την παρελθούσαν Κυριακήν η β΄ ομάς αυτής μετά της **Καλλιθέας**. Νικήτρια ανεδείχθη η πρώτη με τέρματα 1-0. Επίσης, εις το αυτό γήπεδον συνηντήθη την Κυριακήν η ομάς του **Καλλιθαϊκού** μετά της του **Ηρακλέους** (Αθηνών). Η τελευταία ήτο ενισχυμένη δια παικτών του συλλόγου «Λένορμαν», ανεδείχθη δε νικήτρια με 3-0.Την ίδια περίοδο 1926-27 αναφέρονται οι εφήμερες ομάδες: «Ένωσις Χαροκόπου», «Γκλόρια Καλλιθέας», «Αχιλλεύς Παλ. Σφαγείων», «Αναγέννησις Καλλιθέας», «Ολυμπιακός Καλλιθέας».

* Ο «**Καλλιθαϊκός Όμιλος Φιλάθλων**» ιδρύθηκε το 1926 και ήταν η μοναδική ομάδα από τις πέντε που συγχωνεύθηκαν και δημιούργησαν τον Γ.Σ. Καλλιθέα που υπήρχε προπολεμικά. Ο Καλλιθαϊκός εντάχθηκε τον Οκτώβριο του 1926 στον ανεπίσημο «Σύνδεσμο Ποδοσφαιρικών Σωματείων Πειραιώς» και στη συνέχεια, μαζί με όλα τα μέλη του συνδέσμου αυτού, στη Β΄ κατηγορία της Ε.Π.Σ. Πειραιώς για την περίοδο 1926-27. Στην Ε.Π.Σ. Πειραιώς ο Καλλιθαϊκός αγωνίστηκε μία μόνο περίοδο, ενώ μία επίσης, την τελευταία προπολεμική περίοδο 1939-40, αγωνίστηκε στη Γ' κατηγορία της Ε.Π.Σ. Αθηνών. Μεταπολεμικά, τις περιόδους 1945-46 και 1946-47, ο Καλλιθαϊκός πήρε μέρος στο πρωτάθλημα Γ' κατηγορίας Ε.Π.Σ.Α, του οποίου το 1947 αναδείχθηκε πρωταθλητής και προβιβάστηκε στη Β' Ε.Π.Σ.Α., όπου αγωνιζόταν ήδη ο Έσπερος. Ο Καλλιθαϊκός αγωνίστηκε στη Β' κατηγορία Ε.Π.Σ.Α. από το 1947 μέχρι το 1955. Στην κατηγορία αυτή συνυπήρχε από την περίοδο 1950-51 με τον Ηρακλή Καλλιθέας. Μετά το 1955 ο Καλλιθαϊκός παρήκμασε αγωνιστικά.

* Ο «**[[Παναθλητικός Όμιλος Καλλιθέας Έσπερος|Έσπερος]]**» ιδρύθηκε το 1943 και δεν υπάρχουν στοιχεία για να πιθανολογηθεί ότι είναι απόγονος της πιο πάνω «Εσπερία» του 1926. Ο Έσπερος αγωνίστηκε σε όλα τα μεταπολεμικά πρωταθλήματα Αθηνών μέχρι τη συγχώνευση του 1966. Αναδείχθηκε πρωταθλητής Γ' κατηγορίας Ε.Π.Σ.Α. την περίοδο 1944-45, πρωταθλητής Β' κατηγορίας Ε.Π.Σ.Α. τις περιόδους 1945-46, 1947-48 και 1951-52, ενώ για τρεις περιόδους (1948-49, 1949-50 και 1954-55) έλαβε μέρος στην Α' κατηγορία Ε.Π.Σ.Α., που ήταν τότε (μέχρι τη θέσπιση των εθνικών κατηγοριών) η ανώτατη ιεραρχικά κατηγορία.

* Ο «**Ηρακλής**» ιδρύθηκε το καλοκαίρι του 1949 από τη συγχώνευση του επίσημου συλλόγου «Αγιελεουσιακός» (που αγωνίστηκε την περίοδο 1948-49 στη Γ' κατηγορία Ε.Π.Σ.Α) με τον ανεπίσημο σύλλογο «Αθλητική Ένωση Αγίας Ελεούσας». Ως διάδοχος του «Αγιελεουσιακού», ο Ηρακλής Καλλιθέας άρχισε την αγωνιστική του σταδιοδρομία την περίοδο 1949-50 στη Γ' κατηγορία Ε.Π.Σ.Α., όπου κατέλαβε την 4η θέση και προβιβάστηκε στη Β' Ε.Π.Σ.Α. Ο Ηρακλής αγωνίστηκε στην κατηγορία αυτή, μαζί με τον Καλλιθαϊκό, μέχρι το 1955. Την περίοδο 1955-56 ο Ηρακλής αναδείχθηκε πρωταθλητής Γ' Ε.Π.Σ.Α. και προβιβάστηκε στην Α2' Ε.Π.Σ.Α. «Έσπερος» και «Ηρακλής» συνυπήρξαν στην Α2' Ε.Π.Σ.Α., τη δεύτερη τότε ιεραρχικά κατηγορία, τις περιόδους 1956-57, 1957-58 και 1958-59. Συνυπήρξαν στην Α2' Ε.Π.Σ.Α. και τις περιόδους 1959-60 και 1960-61, αλλά τώρα, με τη θέσπιση της Α' Εθνικής κατηγορίας το 1959, η Α2' Ε.Π.Σ.Α. είχε υποβαθμιστεί πια σε τρίτη ιεραρχικά κατηγορία, ενώ θα υποβαθμιζόταν ακόμη περισσότερο από την περίοδο 1962-63 με τη θέσπιση της μόνιμης Β' Εθνικής κατηγορίας. Στα υποβαθμισμένα λοιπόν αθηναϊκά πρωταθλήματα των αρχών της δεκαετίας του 1960, ο Έσπερος βρέθηκε μια κατηγορία πάνω από τον Ηρακλή τις περιόδους 1961-62 και 1962-63. Οι δύο ομάδες συνυπήρξαν στην Α1' Ε.Π.Σ.Α (4η ιεραρχικά κατηγορία) την περίοδο 1963-64,, ενώ τις δύο τελευταίες περιόδους πριν από τη συγχώνευση (1964-65 και 1965-66) ο Ηρακλής υποσκέλισε τον Έσπερο κατά μία κατηγορία.

* Η «**Αθλητική Ένωσις Καλλιθέας**» ιδρύθηκε το 1947. Την περίοδο 1949-50 αναδείχθηκε πρωταθλήτρια της Δοκίμου κατηγορίας και εντάχθηκε στη Γ' κατηγορία Ε.Π.Σ.Α., την 4η ιεραρχικά κατηγορία, στην οποία αγωνίστηκε τις περιόδους 1950-51, 1951-52,, 1952-53 1953-54, 1954-55, 1955-56, 1956-57, 1957-58 και 1958-59, όταν πια η Γ' Ε.Π.Σ.Α. είχε γίνει η 6η ιεραρχικά κατηγορία. Το 1959 η Α.Ε. Καλλιθέας προβιβάστηκε στην Β2' κατηγορία Ε.Π.Σ.Α (5η ιεραρχικά κατηγορία), στην οποία αγωνίστηκε τις περιόδους 1959-60 και 1960-61. Με τις διαδοχικές αναδιαρθρώσεις των κατηγοριών, ως αποτέλεσμα της προώθησης αρκετών ομάδων της ΕΠ.Σ.Α. στην Α' και τη Β' Εθνική κατηγορία, η Α.Ε. Καλλιθέας αγωνίστηκε την περίοδο 1961-62 στη Β1' κατηγορία Ε.Π.Σ.Α. (5η ιεραρχικά κατηγορία),, τις περιόδους 1962-63, 1963-64 και 1964-65 στην Α2' κατηγορία Ε.Π.Σ.Α. (5η ιεραρχικά κατηγορία), και την περίοδο 1965-66 στην Α1' κατηγορία Ε.Π.Σ.Α. (4η ιεραρχικά κατηγορία),. Τις δύο τελευταίες χρονιές η Α.Ε. Καλλιθέας αγωνίστηκε στην ίδια κατηγορία με τον Έσπερο. Από την Αθλητική Ένωση Καλλιθέας αναδείχθηκε ο μετέπειτα σπουδαίος τερματοφύλακας Τάκης Οικονομόπουλος.

* Ο «**Πυρσός**», ιδρύθηκε αρχικά το 1955 και έδρευε στη συνοικία Παλαιά Σφαγεία της Καλλιθέας. Διαλύθηκε το 1957 και επανασυστάθηκε το 1959. Το 1961 κατέκτησε τον τίτλο της Δ΄ κατηγορίας Ε.Π.Σ.Α. και μέχρι και την προσχώρησή του στη συγχώνευση  αγωνιζόταν στις μικρές κατηγορίες της Ε.Π.Σ. Αθηνών.

### Ίδρυση Γ.Σ. Καλλιθέα
Το 1966, έπειτα από πρωτοβουλία του Εσπέρου, που είχε ξεκινήσει από τα προηγούμενα χρόνια, και υπό την καθοριστική συμβολή του τότε Δημάρχου της Καλλιθέας Ι. Γάλλου, οι τέσσερις ομάδες (Έσπερος, Ηρακλής, Καλλιθαϊκός, Αθλητική Ένωση Καλλιθέας) συγχωνεύθηκαν και δημιούργησαν τον «**Γυμναστικό Σύλλογο Καλλιθέα**», με έδρα το γήπεδο Εσπέρου. Άμεσα συγκροτήθηκε και το Διοικητικό Συμβούλιο της νέας ομάδος, στελεχωμένο με παράγοντες και από τα τέσσερα προ της συγχώνευσης σωματεία και εκλέγοντας παμψηφεί για Πρόεδρο τον Σπύρο Κερκύρα, τον κατά την προηγούμενη οκταετία πρόεδρο του Ηρακλή Καλλιθέας.

Τελικά, την επόμενη χρονιά προσχώρησε στη συγχώνευση και ο Πυρσός. Την τελευταία στιγμή υπαναχώρησε της συγχώνευσης ο «Φοίνιξ», ο οποίος μάλιστα κατόρθωσε στην πρώτη επίσημη αναμέτρηση σε αγώνα κυπέλλου Ελλάδας, να κερδίσει τον Γ.Σ. Καλλιθέα με γκολ του Μουριάδη. Επίσης, εκτός της συγχώνευσης παρέμεινε η «Αθλητική Ένωση Κεντρικού Φαλήρου», ο σημερινός «Α.Ο.Κ. Φαλήρου» και απόγονος του παλαιού σωματείου «Αιολικός Τζιτζιφιών».

**1.** Ύστερα από μακροχρόνια διαδικασία (πρωτοβουλίες του τότε αλλά και του προηγούμενου δημάρχου, δημόσιος διάλογος στον τοπικό τύπο κλπ.), οι εκπρόσωποι  τριών σωματείων (Ηρακλής, ΑΕ Καλλιθέας, Έσπερος) συμφώνησαν ενυπόγραφα στη συνένωση στις 20 Μαΐου 1966. 

**2.** Ύστερα από αυτό, ο δήμαρχος Γάλλος κάλεσε σε σύσκεψη όλα τα επτά σωματεία στις 16 Ιουνίου 1966. Στα επτά αυτά σωματεία, πέρα από τα τρία που προαναφέρθηκαν, περιλαμβάνονταν ο Φοίνικας, ο Καλλιθαϊκός, ο Πυρσός και η ΑΕ Αγίου Νικολάου, όπου τα τρία τελευταία βρίσκονταν σε πολύ χαμηλές κατηγορίες και ουσιαστικά δεν συνεισέφεραν ποδοσφαιριστές. Ωστόσο ο Καλλιθαϊκός (ίδρυση 1926) ήταν το αρχαιότερο σωματείο της πόλης και συνεισέφερε στην αρχή διοικητικούς παράγοντες. Χαρακτηριστικό είναι ότι την τρίτη χρονιά 1968-69, χρονιά της ανόδου στη Β’ Εθνική, ο πρόεδρος και ο γεν. γραμματέας του Γ.Σ. Καλλιθέα (Σταυρόπουλος και Καπακουλάκης) προέρχονταν από τον Καλλιθαϊκός. 

**3.** Στις 16 Ιουνίου 1966, ύστερα από την πιο πάνω πρόσκληση του δημάρχου, πέντε σωματεία (Έσπερος, Ηρακλής, ΑΕ Καλλιθέας, Φοίνικας, Καλλιθαϊκός) αποφάσισαν τη συγχώνευση και υπέγραψαν σχετικό πρακτικό. Αργότερα ο Φοίνικας υπαναχώρησε. 

**4.** Θα συγχωνεύονταν λοιπόν τέσσερις: τρία σωματεία (Ηρακλής, ΑΕ. Καλλιθέας, Καλλιθαϊκός) και το ποδοσφαιρικό τμήμα του Εσπέρου, ο οποίος θα συνέχιζε να υπάρχει ως σωματείο αθλοπαιδιών (μπάσκετ και βόλεϊ). Τη χρονιά εκείνη ο Ηρακλής αγωνιζόταν μια κατηγορία πάνω από την ΑΕ Καλλιθέας και τον Έσπερο. Προτάθηκε από τον Έσπερο (αντιπρόεδρος Δημ. Χιουρέας) και συμφώνησαν όλοι, να γίνει η συγχώνευση πάνω στο καταστατικό του Ηρακλή. Θα εγγράφονταν στον Ηρακλή 30 μέλη από καθένα από τα τρία άλλα σωματεία. Τα μέλη αυτά, μαζί με 30 ενεργά μέλη του Ηρακλή, 120 συνολικά, θα συγκροτούσαν την ετήσια τακτική γενική συνέλευση του Ηρακλή, η οποία θα αποφάσιζε:

(α) Την έγκριση της συγχώνευσης της ΑΕ Καλλιθέας και του Καλλιθαϊκού στον Ηρακλή καθώς και την απορρόφηση του ποδοσφαιρικού τμήματος του Εσπέρου.

(β) Την αλλαγή του καταστατικού του Ηρακλή με μετονομασία του συλλόγου σε Γ.Σ. Καλλιθέα και 

(γ) Την εκλογή νέου διοικητικού συμβουλίου, συγκροτημένου από ίσο αριθμό μελών προερχόμενων από καθένα από τα τέσσερα σωματεία. 

**5.** Αυτή η γενική συνέλευση πρέπει να έγινε γύρω στις 10 Αυγούστου 1966, γιατί σε δημοσίευμα της «Αθλητικής Ηχούς» στις 14 Αυγούστου διαβάζουμε: «Το νέο σωματείο, που παίρνει οριστικά την ονομασία «ΚΑΛΛΙΘΕΑ», προχώρησε αυτές τις ημέρες σε αρχαιρεσίες για την ανάδειξη του νέου Δ.Σ.». 

**6.** Σύμφωνα με το δημοσίευμα, το πρώτο Δ.Σ. (το οποίο ήταν 11μελές, αφού έτσι προέβλεπε το καταστατικό του Ηρακλή) το αποτέλεσαν οι παρακάτω:
* Πρόεδρος Κερκύρας Σ. (Ηρακλή),
* αντιπρόεδρος Σταυρόπουλος Ν. (Καλλιθαϊκού), 
* γεν. γραμματέας Χριστόπουλος Ν. (Εσπέρου), 
* ειδ. γραμματέας Αφεντουλίδης Γ. (Καλλιθαϊκού), 
* ταμίας Αναγνώστου Μ. (Ηρακλή),
* έφορος Καρακασίδης Σ. (ΑΕ Καλλιθέας), 
* γεν. αρχηγός Δεδούσης Β. (ΑΕ Καλλιθέας), 
* σύμβουλοι οι Χιουρέας Δ. (ΕΣΠΕΡΟΥ), Κεφάκης Α. (Ηρακλή), Ανδριάς Β. (Καλλιθαϊκού), Γρηγορόπουλος Γ. (Εσπέρου)

**7.** Η υποβολή αρμοδίως και η έγκριση του νέου καταστατικού από το Πρωτοδικείο με μετονομασία του Ηρακλή σε Γ.Σ. Καλλιθέα προφανώς πήρε χρόνο, κάποιους μήνες. Οι ομάδες είχαν ήδη δηλώσει συμμετοχή με τα ονόματά τους στα πρωταθλήματα στα οποία ανήκαν. Έτσι ο Έσπερος και η ΑΕ Καλλιθέας πήραν μέρος για τελευταία φορά στο πρωτάθλημα Α1’ κατηγορίας Αθηνών την περίοδο 1966-67 με τις ομάδες των νέων, αφού είχαν παραχωρήσει τους καλούς ποδοσφαιριστές τους στον Ηρακλή. Αν και ο Σύλλογος δεν είχε μετατραπεί ακόμα -τυπικά τουλάχιστον- σε Γ.Σ. Καλλιθέα, η ιαχή «Καλλιθέα» ήταν που ακουγόταν στο γήπεδο, υποδηλώνοντας, πως η συγχώνευση αποτελούσε πλέον κοινό τόπο στην συνείδηση των φιλάθλων. 

**8.** Τυπικά λοιπόν ημερομηνία ίδρυσης του Γ.Σ. Καλλιθέα, δηλαδή της μετονομασίας του Α.Ο. Ηρακλής, είναι η ημερομηνία της έγκρισης από το Πρωτοδικείο της τροποποίησης του καταστατικού του Ηρακλή. Αυτή η ημερομηνία τοποθετείται στα τέλη του 1966 ή αρχές του 1967. Αν δεν αναφέρεται στο παρόν ή σε παλαιότερα καταστατικά του Γ.Σ. Καλλιθέα, λογικά είναι δυνατό να βρεθεί στο Πρωτοδικείο, όπου έχει καταχωρηθεί.

**9.** Προς το τέλος εκείνης της ποδοσφαιρικής χρονιάς, στις 21 Απριλίου 1967, έγινε το στρατιωτικό πραξικόπημα. Μετά το τέλος της αγωνιστικής περιόδου η Γενική Γραμματεία Αθλητισμού προχώρησε σε μια σειρά από υποχρεωτικές συγχωνεύσεις, σε πόλεις που είχαν πολλές ομάδες. Έτσι η Καλογρέζα, η Σαφράμπολη και άλλες ομάδες της Νέας Ιωνίας ενώθηκαν στον Ίκαρο Νέας Ιωνίας, ενώ κάποιες ομάδες του Αιγάλεω ενώθηκαν στον Θεμιστοκλή Αιγάλεω. Στο ίδιο πλαίσιο, επιβλήθηκε η συγχώνευση του Πυρσού Παλαιών Σφαγείων στον Γ.Σ. Καλλιθέα ως πέμπτου μέλους, ενώ ο Φοίνικας γλίτωσε την υποχρεωτική συγχώνευση στον Γ.Σ. Καλλιθέα λόγω ονόματος και εμβλήματος, αφού το αναγεννημένο από τις στάχτες του πουλί ήταν το έμβλημα όχι μόνο του Φοίνικα Καλλιθέας αλλά και της Χούντας.

## Τμήμα ποδοσφαίρου

## Τμήμα στίβου
Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Γ.Σ. Καλλιθέα βρίσκεται στην 76η θέση (σε σύνολο 321 συλλόγων). Έδρα του τμήματος στίβου αποτελεί το Δημοτικό Στάδιο Καλλιθέας «Γρηγόρης Λαμπράκης».

## Έμβλημα – Χρώματα
Το πρώτο έμβλημα του συλλόγου αποτελούσαν τέσσερις κύκλοι, που συμβόλιζαν τις τέσσερις ομάδες της συγχώνευσης του 1966. Με την προσθήκη και του Πυρσού το 1967 οι κύκλοι έγιναν πέντε, πράγμα που προκάλεσε προβλήματα με την Επιτροπή Ολυμπιακών Αγώνων.                                                                                                                    

Θεσπίστηκε λοιπόν νέο σήμα: η ασπίδα αρχαίου Έλληνα πολεμιστή και τα πέντε αστέρια σε διαγώνια παράταξη.                                                                                                                    

**Το έμβλημα της Καλλιθέας αντικατοπτρίζει την ενοποίηση πέντε συλλόγων της περιοχής το 1966**, από την οποία προέκυψε η σημερινή ομάδα.  **Οι πέντε ομάδες ήταν ο Έσπερος, ο Ηρακλής, η Α.Ε. Καλλιθέας, ο Καλλιθαϊκός και ο Πυρσός.**

Η αδελφοποίηση και απεικόνισή τους στο σήμα της ομάδας υποδηλώνουν την ειρηνική συνύπαρξη όλων των ομάδων αλλά και την ηρεμία στην περιοχή. 

Η λάμψη των αστέρων προσθέτει δύναμη και αίγλη στην προσπάθεια της ομάδας. 

Όσον αφορά την επιλογή των χρωμάτων, δεν θα μπορούσαν να είναι άλλα από το λευκό και το μπλε, τα ελληνικά χρώματα, αφού η αρχική κίνηση των συλλόγων της περιοχής αποσκοπούσε στη δυναμική παρουσία, κάτι που ήταν πιο εύκολο να γίνει κάτω από τη γαλανόλευκη σημαία. 

Αξίζει βέβαια να σημειωθεί ότι το λευκό και το μπλε ήταν και τα χρώματα των δύο βασικών ομάδων της συγχώνευσης, δηλαδή του Εσπέρου και του Ηρακλή.

## Παραπομπές


## Εξωτερικοί σύνδεσμοι
* 
* 
* https://www.youtube.com/@kallithea_City4/videos


Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1966
Κατηγορία:Ελληνικοί σύλλογοι στίβου
Κατηγορία:Ανενεργές γυναικείες ποδοσφαιρικές ομάδες Ελλάδας
Κατηγορία:Ελληνικοί σύλλογοι ενόργανης γυμναστικής